Med en imponerende samlet andenplads søndag i European Tour-turneringen BMW Asian Open i Shanghai præsterede Søren Kjeldsen et af sine flotteste resultater som professionel golfspiller. - Det er et stort resultat for mig. Det er det næstbedste resultat jeg har opnået, siger en glad Søren Kjeldsen til TV2/NORD. Søren Kjeldsen kom til turneringen i Shanghai uden de helt store resultater i denne sæson. - Mine sving har kørt godt hele ugen, og det er bare gået fantastisk, siger Søren Kjeldsen. Søren Kjeldsne har spillet 10 sæsoner på Europa Touren og vundet en turnering. Inden den fjerde og sidste runde var Kjeldsen nummer tre. På en dag, hvor ingen af top seks spillerne gik banen i Shanghai rundt under par 72 lykkedes det Kjeldsen med en runde i 73 slag at klemme sig foran skotten Simon Yates og australieren Scott Hend. Søren Kjeldsen sluttede med en samlet score på otte under par, men kunne dog ikke true franskmanden Raphaël Jacquelin, som sluttede i 10 under par. Søren Hansen brugte 78 slag på sidstedagen og sluttede i to under par. Thomas Bjørn deltog også i Shanghai, men måtte allerede fredag forlade turneringen, da han ikke klarede finalecuttet.

Opsummering:
Søren Kjeldsen sluttede på andenpladsen i European
Tour-turneringen i Shanghai, mens Søren Hansen faldt langt tilbage.